Eienaar van SanWild sterf tragiesLouise Joubert. Foto: Facebook. Louise Joubert, die geliefde stigter en direkteur van die SanWild Wildlife Sanctuary in Limpopo, is Maandagmiddag in ŉ motorongeluk oorlede. Sanwild het as ŉ toevlugsoord gedien vir diere wat beseer is, getraumatiseerd is, of sonder heenkome of wees gelaat is. Volgens die Wild Heart Wildlife Foundation het die ongeluk op die R526 tussen Gravelotte en Mica gebeur. “Geen verdere inligting oor die voorval is in die stadium beskikbaar nie,” het die stigting in ŉ Facebook-plasing geskryf. Lizel Kachelhoffer, Joubert se dogter, het Dinsdagoggend op Facebook geskryf haar hart is in ŉ miljoen skerwe gebreek. “Waar my hart was is ŉ leë pynlike gat. Die oproep wat ek elke dag gevrees het, het gister [Maandagmiddag] 17:30 gekom. Die oproep wat sê dat my ma in ŉ tragiese motorongeluk oorlede is.” Kachelhoffer het gesê alles voel vir haar onwerklik en dat sy nog steeds elke minuut hoop om nog ŉ oproep van haar ma te ontvang oor nog ŉ ietermago wat sy gered het en “die vreugde in haar stem te hoor oor sy nog ŉ diere-siel gered het”. “Hoe onregverdig voel hierdie wêreld vandag… neem my ma weg van my af, van al die diere af. Ten minste sal sy onthou word as ŉ ongelooflike diere-ambassadeur en ŉ ma wat altyd daar was vir my. Ek wens net ek kon gister [Maandag] daar gewees het vir jou. Rus in Vrede ma.” Kachelhoffer het verder gesê sy sal haar bes probeer om SanWild aan die gang te hou. Intussen het huldeblyke vir Joubert op sosiale media ingestroom. Pet Healthcare het op Facebook gesê hulle hoop Joubert rus in vrede. SA People berig Joubert het in 2016 geveg om Big Boy, ŉ “pragtige witrenosterbul” te red. Hy sou glo deur trofeejagters geskiet word. Volgens die berig is Big Boy Saterdagaand deur stropers doodgeskiet. Louise Joubert. Foto: Facebook.